Predkladacia správa

Vláda SR 31. augusta 2000 v bode C.28. uznesenia č. 694/2000, ktorým schválila Audit súladu činností a financovania ústredných orgánov štátnej správy a organizácií v ich pôsobnosti, uložila podpredsedovi vlády I. Miklošovi predložiť na rokovanie vlády návrh opatrení týkajúcich sa administratívnych procesov v ústrednej štátnej správe (ďalej len Návrh opatrení).
Cieľom návrhu opatrení je administratívne procesy zefektívniť, zjednodušiť, resp. ak to je účelné, redukovať na ústrednej úrovni (v prípade správneho konania). Na administratívne procesy je možné sa pozrieť dvojakým spôsobom:
•	očami verejnosti (úmysel v maximálnej možnej miere  zabezpečiť efektívnu, rýchlu a účinnú ochranu najmä individuálnych práv, právom chránených záujmov a potrieb občanov),
•	očami zamestnancov ústrednej štátnej správy (úmysel čo najviac odbremeniť štátnych zamestnancov).
Identifikovať možno nasledovné druhy administratívnych procesov:
•	správne konanie, 
•	žiadosti o informácie podľa zákona o slobodnom prístupe k informáciám,
•	sťažnosti  a petície,
•	pripomienkové konanie k materiálom predkladaným na rokovanie vlády, ako aj legislatívnych materiálov, ktoré nie sú predkladané na rokovanie vlády 
•	iné podnety verejnosti (tie, ktoré nemožno zaradiť do žiadnej z uvedených troch kategórií, napr. rôzne listy občanov s námetmi alebo identifikáciou vlastných problémov, s ktorými sa obracajú na ústredné orgány štátnej správy). 
Nový systém pripomienkového konania vláda SR uznesením č. 511 schválila  13. 6. 2001.

Materiál kladie dôraz na správne konanie, ktoré spolu so základným teoretickým východiskom tvorí všeobecnú časť materiálu. Po pomerne podrobnej analýze správneho konania uvedenej vo všeobecnej časti II. materiálu možno navrhnúť vypracovanie legislatívneho zámeru riešenia zmien správneho konania na ústredných orgánoch štátnej správy a v nadväznosti na to zriadiť medzirezortnú expertnú komisiu. 

Ostatné druhy administratívnych procesov sú uvedené v osobitnej časti materiálu. Návrh opatrení okrem analýzy súčasného stavu pri jednotlivých druhoch administratívnych procesov uvádza konkrétne odporúčania.
V súvislosti s procesom prebiehajúcim pri vybavovaní žiadostí o informácie  podľa zákona o slobodnom prístupe k informáciám  materiál navrhuje novelizovať vyhlášku Ministerstva financií SR pre technickú chybu. Taktiež navrhuje zjednotiť postup pri aplikácii zákona tak, aby Úrad vlády SR  zabezpečoval výklad a metodiku v tých ustanoveniach zákona, ktoré si vyžadujú jednotný postup.
Na každý neanonymný tzv. „iný podnet verejnosti“ by mala prísť z ústredného orgánu štátnej správy odpoveď, hoci stručná. Z tohto dôvodu by na každom ústrednom orgáne štátnej správy malo existovať niekoľko druhov vzorových odpovedí, ktoré sa najčastejšie opakujú. Možno preto navrhnúť doplniť Metodický pokyn vedúceho Úradu vlády SR z dňa 27. 10. 2000.

V nadväznosti na bod A.1. uznesenia vlády 454/2001 materiál obsahuje aj pohľad ústrednej štátnej správy na redukciu administratívnych činností. Hoci väčšina ústredných orgánov štátnej správy nevidí v súčasnosti priestor pre zníženie administratívnych činností v ústrednej štátnej správe, materiál vo forme odporúčaní na základe podkladov z niektorých rezortov uvádza niekoľko možných opatrení. Redukciou administratívnych činností vykonávaných ústrednými orgánmi štátnej správy sa bude od svojho vzniku systematicky zaoberať jednotka kontroly výkonnosti na Úrade vlády SR.